|  |  |
| --- | --- |
| **INFORME JURÍDIC** |  |
|  |  |
| *Referència* | AIN-2015/827 |
| *Objecte*: | **Projecte normatiu d’aprovació de l’Ordenació de les mesures per a garantir la transversalitat de gènere en els documents de caràcter normatiu, programàtic, estratègic i comunicatiu de l’Ajuntament de Barcelona** |
| *Sol·licitant:* | Secretaria delegada de la Gerència de Qualitat de Vida, Igualtat i Esports |
| *Lletrat consistorial* | Joan-Anton Rodríguez Franco |
| *Data:* | 18 de maig de 2015 |

**1. Objecte**

Se sotmet a informe jurídic el projecte normatiu d’aprovació de l’Ordenació de les mesures per a garantir la transversalitat de gènere en els documents de caràcter normatiu, programàtic, estratègic i comunicatiu de l’Ajuntament de Barcelona (en endavant, *el Projecte normatiu*), que s’ha incorporat en un document electrònic denominat “20150215 05 ordenació mesures definitiva.doc”.

**2. Resum executiu**

1. L’Ajuntament de Barcelona gaudeix de competència suficient per a aprovar un projecte normatiu destinat a ordenar les mesures organitzatives i el procediment intern per a garantir que els documents municipals de caràcter normatiu, programàtic, estratègic i comunicatiu incorporin la perspectiva de gènere.
2. S’informa favorablement el projecte normatiu.
3. La Comissió de Govern té capacitat normativa per aprovar disposicions de caràcter general per al funcionament de l’administració i els serveis municipals en exercici de la potestat d’autoorganització.

**3. Antecedents**

En la sessió del Plenari del Consell Municipal de 26 d’octubre de 2012, es va presentat com a mesura de govern el Pla municipal per a la igualtat d’oportunitats real i efectiva entre dones i homes (2012-2015) (en endavant, *el Pla per la igualtat*), que ha incorporat la transversalitat de gènere en les polítiques municipals en l’eix 5, el qual planteja l’objectiu general d’aconseguir que la visió de gènere estigui present de manera transversal en l’actuació del govern i en totes les polítiques i actuacions municipals.

El Pla per a la igualtat és expressió del compromís de l’Ajuntament de Barcelona per a garantir la transversalitat de la perspectiva de gènere, ja que és un dels objectius inclosos en el Marc Estratègic de l’Ajuntament de Barcelona: Programa d’Actuació Municipal 2012-2015, aprovat pel Plenari del Consell Municipal el 5 d’octubre de 2012, en particular l’objectiu de ciutat 1.9: promoure la igualtat entre homes i dones basada en el respecte i l’equitat i impulsar polítiques transversals per aconseguir que la igualtat entre homes i dones sigui una realitat a la ciutat de Barcelona.

L’article 41.2 de Llei orgànica 6/2006, de 19 de juliol, de reforma de l’Estatut d’autonomia de Catalunya, ha establert que els poders públics han de garantir la transversalitat en la incorporació de la perspectiva de gènere i de les dones en totes les polítiques públiques per a aconseguir la igualtat real i efectiva i la paritat entre dones i homes.

La Llei orgànica 3/2007 de 22 de març, per a la igualtat efectiva de dones i homes, en l’article 15, ha concretat la transversalitat del principi d’igualtat de tracte entre dones i homes, i ha establert a l’efecte que aquest principi ha d’informar, amb caràcter transversal, l’actuació de tots els poders públics. Les administracions públiques l’han d’integrar, de forma activa, en l’adopció i execució de les seves disposicions normatives, en la definició i pressupostació de polítiques públiques en tots els àmbits i en el desenvolupament de totes les activitats.

En l’elaboració del projecte normatiu ha participat activament la Direcció de Serveis Jurídics.

**4. Consideracions jurídiques**

**a. Competència de l’Ajuntament de Barcelona per aprovar el projecte normatiu**

L’Ajuntament de Barcelona disposa de potestat reglamentària de conformitat amb l’Estatut d’autonomia de Catalunya (article 87) i la Carta municipal de Barcelona –CMB- (article 26) i, per tant, de competència suficient per a aprovar un projecte normatiu destinat a ordenar les mesures organitzatives i el procediment intern per a garantir que els documents municipals de caràcter normatiu, programàtic, estratègic i comunicatiu incorporin la perspectiva de gènere, de conformitat amb l’article 112.1 de la CMB, que estableix que l’Ajuntament de Barcelona ha de promoure totes les accions i tots els serveis que facilitin la integració i la participació de la dona en la societat i evitin la discriminació per raó de sexe.

**b. Normativa municipal afectada pel projecte normatiu**

L’Ajuntament de Barcelona no disposa hores d’ara d’una ordenació sobre les mesures organitzatives i el procediment intern per a garantir que els documents municipals de caràcter normatiu, programàtic, estratègic i comunicatiu incorporin la perspectiva de gènere. Per això, el projecte normatiu no incorpora cap previsió sobre una eventual derogació de disposicions o actes anteriors: és a dir, l’ordenació no té cap afectació activa.

**c. Finalitat i contingut del projecte**

c.1 La finalitat del projecte és incorporar un seguit de disposicions de caire organitzatiu i de procediment intern per aconseguir que la visió de gènere estigui present de manera transversal en l’actuació del govern municipal i en totes les polítiques i actuacions municipals, en execució del Pla per a la igualtat, que ha establert com a objectius detallats:

—Crear espais de treball i eines adequades per la planificació, gestió i avaluació de les polítiques des de la perspectiva de gènere, tot integrant de forma transversal l’enfocament de gènere a totes les àrees municipals i institucions ciutadanes.

— Assessorar i seguir l’elaboració dels projectes normatius o dels plans sectorials dels diferents departaments municipals i dels districtes perquè incorporin la perspectiva de gènere.

— Afavorir la utilització d’un llenguatge no sexista ni androcèntric per tal de trencar estereotips..

c.2 El projecte normatiu s’estructura en dotze articles.

**L’article 1** es refereix a l’objecte i finalitat de la disposició.

**L’article 2** conté l’àmbit d’aplicació, és a dir, els principals documents municipals de caràcter programàtic, estratègic, normatiu o comunicatiu que orienten les polítiques i els programes de l’Ajuntament, entre altres les mesures de govern i els informes exposats pels òrgans de govern al Consell Municipal, els plans o els programes estratègics de ciutat i dels districtes, les normes municipals, els pressupostos i les campanyes de comunicació

**L’article 3** conté les definicions sobre avaluació de gènere, instància promotora i agent d’igualtat d’oportunitats.

**L’article 4** estableix els òrgans municipals competens per al desplegament de l’ordenació, en concret la Direcció de Programa de Dona, adscrita a la Direcció de Serveis d’Equitat Social i Salut de la Direcció Executiva de Qualitat de Vida i Igualtat (Gerència de Qualitat de Vida, Igualtat i Esports), que pot utilitzar tots els recursos al seu abast i, en particular, el Centre per la Igualtat i Recursos per a les Dones (CIRD).

**L’article 5** es refereix a la metodologia per a l’aplicació de l’ordenació, en concret mitjançant l’assignació d’una o un agent d’igualtat específic, que ha d’acompanyar el procés de disseny i elaboració dels documents i campanyes inclosos en l’àmbit d’aplicació.

**L’article 6** es refereix als informes finals sobre transversalitat de gènere que es poden incorporar en el procediment corresponent, si els sol·licita al CIRD.

**L’article 7** es refereix a l’informe d’impacte per raó de gènere que es pot incorporar el procediment d’elaboració de disposicions municipals de caràcter general i dels plans d’especial rellevància.

**L’article 8** es refereix a les actuacions de la instància promotora, és a dir, del departament o districte municipal que inicia i tramita el procediment per a l’aprovació dels documents inclosos en l’àmbit d’aplicació.

**L’article 9** estableix unes actuacions addicionals que la Direcció de Programa de Dona ofereix als departaments i districtes municipals, en concret assessorament tècnic en la matèria de la transversalitat de gènere.

**L’article 10** estableix la possibilitat que els departaments i els districtes municipals sol·licitin una específica formació en matèria d’igualtat de gènere.

**L’article 11** disposa un sistema de seguiment, a través d’un informe anual de gestió elaborat per la Direcció de Programa de Dona, amb la referència a les diferents instàncies promotores que han incorporat la perspectiva de gènere en les seves actuacions municipals.

**L’article 12** estableix la publicació i l’entrada en vigor de la disposició.

c.3 Atès que la Direcció de Serveis Jurídics ha participat en la redacció del projecte normatiu que s’informa, no considerem necessari de fer observacions específiques al seu contingut.

**d. Procediment d’aprovació**

El projecte normatiu ha de seguir els tràmits corresponents a una proposta d’aprovació d’una disposició de caràcter general municipal i ha d’incorporar els informes tècnics i justificatius que sigui necessaris, així com els de caire pressupostari si queden afectats recursos econòmics per al desplegament de l’ordenació. Ara bé, en el present supòsit, atès el seu caràcter específicament organitzatiu, relatiu al funcionament intern municipal, sense afectació de la posició jurídica de la ciutadania, no és precís el sotmetiment del projecte a informació pública o a audiència d’eventuals persones interessades: per tant, només és necessària una sola aprovació, la definitiva, del projecte.

La Comissió de Govern, presidida per l’alcalde o alcaldessa, té capacitat normativa per aprovar decrets: disposicions de caràcter general aprovades per al funcionament de l’administració i els serveis municipals en exercici de la potestat d’autoorganització (art. 26.2.*c* Carta municipal de Barcelona).

**5. Conclusions**

**Primera**. L’Ajuntament de Barcelona gaudeix de competència suficient per a aprovar el projecte normatiu destinat a ordenar les mesures organitzatives i el procediment intern per a garantir que els documents municipals de caràcter normatiu, programàtic, estratègic i comunicatiu incorporin la perspectiva de gènere.

**Segona**. La finalitat del projecte és incorporar un seguit de disposicions de caire organitzatiu i de procediment per aconseguir que la visió de gènere estigui present de manera transversal en l’actuació del govern municipal i en totes les polítiques i actuacions municipals, en execució del Pla municipal per a la igualtat d’oportunitats real i efectiva entre dones i homes (2012-2015).

**Tercera**. S’informa favorablement el Projecte normatiu d’aprovació de l’Ordenació de les mesures per a garantir la transversalitat de gènere en els documents de caràcter normatiu, programàtic, estratègic i comunicatiu de l’Ajuntament de Barcelona.

**Quarta.** La Comissió de Govern té capacitat normativa per aprovar disposicions de caràcter general per al funcionament de l’administració i els serveis municipals en exercici de la potestat d’autoorganització (art. 26.2.*c* Carta municipal de Barcelona).

|  |  |
| --- | --- |
|  | Vist i plau |
| Joan-Anton Rodríguez Franco | Manuel Mallo Gómez |
| Lletrat consistorial | Director de l’Àrea de Règim Jurídic |